stanford-oval/wikipedia huggingface dataset:
סטנלי פישר
ביוגרפיה > נגיד בנק ישראל

ב-1 במאי 2005 מונה פישר לנגיד בנק ישראל. הוא עלה באותה עת לישראל וקיבל אזרחות ישראלית מתוקף חוק השבות.
ב-2 במאי 2010 מונה פישר לתקופת כהונה שנייה. הדבר היה לאחר חקיקת חוק בנק ישראל, שתיקונו לווה במתחים על רקע מעמד הנגיד. ח"כ שלי יחימוביץ' פנתה אל פישר בדיון שנערך בוועדת הכספים לקראת אישורו של החוק:
אנחנו כל הזמן עסקנו בחוק הזה כשאתה ואישיותך לנגד עינינו ויש בזה מכשלה גדולה, מכיוון שהחוק הזה מעניק באמת סמכויות נרחבות ביותר לנגיד בנק ישראל, סמכויות שלא ניתנו בעבר, הרחבה של הסמכויות הקיימות ואני כן מודאגת ממה יהיו ההשלכות של החוק הזה אם במקומך יבוא נגיד בינוני, למשל, ולא נגיד בעל שיעור קומה כמוך, והתמיכה שלנו בחוק הייתה במידה רבה בגלל ההערכה העצומה שאנחנו רוחשים לך ולמנהיגות שלך ולהחלטות שקיבלת במשברים האחרונים. אני חושבת שמה שאתה חייב לנו, בתמורה, הוא הארכת הכהונה שלך. נוכח העובדה שאנחנו אישרנו את החוק כשדמותך לנגד עינינו, אז המינימום שמגיע לנו הוא הארכת הכהונה.
המגזין גלובל פייננס העניק לפישר ציון A (הגבוה ביותר) לשנת 2010 וב-2011 זכה שוב לציון A. בציון זה זכו רק שישה נגידים אחרים ב-2010 וחמישה חוץ ממנו ב-2011.
באוקטובר 2010 פישר זכה בתואר נגיד השנה 2010 מטעם מגזין Euromoney.
במאי 2011 הגיש פישר את מועמדותו לתפקיד יושב ראש קרן המטבע הבינלאומית, אך מועמדותו נפסלה, עקב הגבלת גיל המועמדים (65, בעוד גילו של פישר בעת הגשת המועמדות היה 67).
בינואר 2013 הודיע פישר שיסיים את כהונתו כנגיד בנק ישראל ב-30 ביוני 2013. החליפה אותו קרנית פלוג, שבתקופת כהונתו מונתה למשנה לנגיד.
באפריל 2013 זכה בפרס הרצוג על תרומה ייחודית למדינת ישראל.
ביוגרפיה > סגן יושבת ראש הפדרל ריזרב

ב-10 בינואר 2014 נבחר פישר על ידי נשיא ארצות הברית ברק אובמה למועמדו לתפקיד סגן יושבת ראש הפדרל ריזרב, ג'נט ילן, ופישר החל לכהן בתפקיד בחודש יוני. ב-6 בספטמבר 2017 הודיע פישר על התפטרותו מהתפקיד על רקע "סיבות אישיות".
ביוגרפיה > עמדתו בנוגע למשבר הכלכלי העולמי והשפעתו על ישראל

ביולי 2012 פרסם פישר הצהרה בה קבע כי כלכלת ישראל צפויה להיפגע מהמשבר העולמי שהחל בגוש האירו, שיבח את הצעדים של העלאות המיסים והקיצוצים שננקטו על ידי ראש הממשלה בנימין נתניהו ושר האוצר יובל שטייניץ והודיע על המשך ניהול מדיניות מוניטארית אקטיבית מצד בנק ישראל: "מצד אחד המשק העולמי במצב קשה שכבר התחיל להשפיע על צמיחת המשק הישראלי, וישנה אף אפשרות שנצטרך בעתיד הקרוב להתמודד עם השלכות החרפת המשבר בגוש האירו. מצד שני, ישנן הבעיות הנובעות מהגירעון הגדול בתקציב, שאם לא נטפל בהן, נמצא עצמנו ב-2013 עם גירעון גדול עוד יותר בתקציב המדינה. אפשרות זו כבר גורמת לספקות ואי ודאות לגבי היכולת של מדינת ישראל לנהל את המשק ברמה הנדרשת. לאור מצב זה, צעדיהם של ראש הממשלה ושר האוצר אמיצים וחיוניים לשיפור המצב התקציבי שלנו ב-2013. הם יאפשרו לנו לנהל את המשק באופן שיתמוך בהמשך הצמיחה, לטובת אזרחי המדינה. בנק ישראל מצידו, ימשיך לנהל מדיניות מוניטארית שתשמור על יציבות מחירים, תתמוך בצמיחת המשק ותשמור על יציבות המערכת הפיננסית".
באוקטובר 2020 בחרה אספת בעלי המניות של בנק הפועלים בפישר כדירקטור בבנק. הוא היה בתפקיד שמונה חודשים, עד יוני 2021. הוא התפטר מהתפקיד בשל סיבות אישיות.
חיים אישיים

פישר היה נשוי לרודה פישר (לבית קיט) עד למותה ב-2020. הוא הכיר אותה בימיו בתנועת "הבונים". לבני הזוג שלושה ילדים. עם עלייתם לארץ, הפכה רודה לנכבדת עדי נגב, כפר שיקומי לנכים. מתגורר בהרצליה. שלושת בניו חיים בארצות הברית. הבכור, מייקל, הוא רופא. האמצעי, דייוויד, הוא סמנכ"ל השיווק של חברת פייסבוק. הצעיר, ג'ונתן, הוא נשיא חברת הפקת הסרטים האמריקנית גראונדסוול.
לאחר פטירתה של רודה חבק בת זוג חדשה, ד״ר אנה קרסיקו-תרוו, אלמנתו של פרופ’ לסטר תרוו.
הונו של פישר הוערך בשנת 2014 בין 14.6 ל-56.3 מיליון דולר, מה שהופך אותו לאחד האישים העשירים בבנק הפדרלי המרכזי.
ספריו

Macroeconomics (יחד עם רודיגר דורנבוש וריצ'רד סטארץ, הוצאה תשיעית ב-2004).
Lectures in Macroeconomics (עם אוליביאר בלאנשרד, (MIT Press, 1989.
Economics (עם רודיגר דורנבוש וריצ'רד שמאלנזי, McGraw Hill, הוצאה שנייה ב-1988).
IMF Essays From a Time of Crisis ,MIT Press, 2004)
Indexing, Inflation, and Economic Policy ,MIT Press, 1986)
כמו כן היה עורכם של ספרים רבים, ביניהם:
Securing Peace in the Middle East ,MIT Press, 1994).
בין השנים 1986 עד 1994 היה העורך של השנתון NBER Macroeconomics Annual ושל כתבי עת כלכליים אחרים. פרופ' פישר פרסם מאמרים רבים בכתבי עת מקצועיים.
לקריאה נוספת

טל מוסקונה ויונתן שחף, גניבת הדעת: סטנלי פישר וניהול שער הדולר, דרור לנפש הוצאה לאור, תשע"ג 2013
הערות שוליים

↑  ניצן כהן, ‏סטנלי פישר התפטר מתפקיד סגן יו"ר הפדרל ריזרב, באתר גלובס, 6 בספטמבר 2017
↑  על פי התוכנית הדוקומנטרית "אנשים" ששודרה ב"שידורי קשת" ביום 9 בינואר 2012
↑  צבי לביא, פישר לכהונה שנייה כנגיד: "מודאג מהשחיתות", באתר ynet, 2 במאי 2010
↑  יוסי גרינשטיין, גלובל פייננס: פישר בין 6 הנגידים הטובים ביותר בעולם, באתר nrg‏, 26 באוגוסט 2012
↑  צבי לביא, גאווה ישראלית: פישר נגיד השנה בעולם, באתר ynet, 10 באוקטובר 2010
↑  נגיד בנק ישראל יסיים את כהונתו ב-30 ביוני באתר בנק ישראל
↑  זאב קליין, פרס "חיים הרצוג" לסטנלי פישר, באתר ישראל היום, 17 במרץ 2013
↑  אובמה מינה את הנגיד לשעבר סטנלי פישר לסגן יו"ר הפדרל ריזרב
↑  ליטל סמט, סטנלי פישר, סגן יו"ר הפדרל ריזרב, התפטר מתפקידו, באתר כלכליסט, 6 בספטמבר 2017
↑  משה גולן, ‏פישר: "צעדי נתניהו ושטייניץ אמיצים וחיוניים לשיפור המצב", באתר גלובס, 28 ביולי 2012
↑  בדרך לתפקיד היו"ר? סטנלי פישר נבחר לדירקטור בבנק הפועלים, באתר ynet, 22 באוקטובר 2020
↑  עירית אבישר, אחרי 8 חודשים בתפקיד: סטנלי פישר התפטר מדירקטוריון בנק הפועלים, באתר כלכליסט, 14 ביוני 2021
↑  אדריאן פילוט, ‏10 סטנלי פישר, נגיד בנק ישראל, באתר גלובס, 20 בדצמבר 2012
↑  ליאורה גולדנברג-שטרן, ‏חודשיים לאחר מות אשתו: סטנלי פישר חובק זוגיות חדשה, באתר מעריב אונליין, 17 ביולי 2020
↑  בלומברג, דיווח: הונו של סטנלי פישר - עד 56 מיליון דולר, באתר כלכליסט, 6 בפברואר 2014
| --- | --- |
בקרת זהויות :  NLI: 987007298008605171  PLWABN: 9810572204505606  BNE: XX1159172  BnF: cb15093078c (data)  CANTIC: a10870362  CiNii: DA00016689  GND: 124510671  ISNI: 0000 0001 0783 7127  LCCN: n77003488  LNB: 000002483  MGP: 137386  NDL: 00439579  NKC: xx0030557  NLK: KAC2018N3761  NTA: 068097735  SELIBR: 186941  SNAC: w6q68gt0  SUDOC: 029760925  VIAF: 7680342   WorldCat (עם VIAF): 7680342
סמנתה כריסטופורטי

| --- | --- |
סמנתה כריסטופורטי, 21 באוגוסט 2013
סמנתה כריסטופורטי, 21 באוגוסט 2013
 לידה:  26 באפריל 1977 (בת 47) מילאנו, איטליה
 מידע כללי
 בשירות:  אסטרונאוטית בשירות ESA
 לאום:  איטליה איטליה
 השכלה:  אוניברסיטת נאפולי פדריקו השני  האוניברסיטה הטכנית של מינכן  Accademia Aeronautica  St. Paul Central High School 
 תקופת השירות:  2009–הווה (כ־16 שנים)
 דרגה:  סגן בחיל האוויר האיטלקי
 זמן שהייה בחלל:  199 ימים 16 שעות ו-42 דקות
 עיסוק נוכחי:  אסטרונאוט
 משימות
 סויוז TMA-15M משלחות 42 ו-43 לתחנת החלל הבינלאומית
   
 עיטורים
 אביר הצלב הגדול של מסדר ההצטיינות של הרפובליקה האיטלקית (20 ביולי 2015)  דוקטור לשם כבוד מהאוניברסיטה החופשית של אמסטרדם (2018)  אמברוגינו הזהב 
 
סמנתה כריסטופורֶטי (Samantha Cristoforetti נולדה ב-26 באפריל 1977 במילאנו, איטליה) היא טייסת חלל של סוכנות החלל האירופאית (ESA), המחזיקה בשיא שהות שהייה בחלל בטיסה אחת על ידי אישה (199 ימים ו-16 שעות). היא מחזיקה גם בשיא שהייה ללא הפסקה בחלל של אסטרונאוט של ESA, והאישה האיטלקייה הראשונה בחלל. כמו כן היא ידועה בתור האדם הראשון שהכין אספרסו בחלל.
ביוגרפיה

כריסטופורטי נולדה במילאנו ב-1977. היא גדלה באזור טרנטינו. כילדה, התעניינה במדע בדיוני וחלמה לטוס בשחקים. בגיל 18 למדה שנה בארצות הברית במסגרת תוכנית חילופי סטודנטים. ב-2001 סיימה תואר בהנדסת מכונות מאוניברסיטת Technische Universität במינכן, והתמקדה בהנעה ומבנים קלים. במהלך התואר למדה כ-4 חודשים באוניברסיטת École nationale supérieure de l'aéronautique et de l'espace בפריז ועבדה על פרויקט ניסויי באווירודינמיקה. סיימה תואר שני בנושא הנעה מוצקת לחלל, וכתבה את התזה במהלך שהות של 10 חודשים באוניברסיטת מנדלייב להנדסה כימית (אנ') במוסקבה.
הייתה בין הראשונות שהתנדבו לחיל האוויר האיטלקי ברגע שפתח את שורותיו לנשים. כחלק מאימוניה סיימה תואר בהנדסת אווירונאוטיקה באקדמיית חיל האוויר האיטלקי, והייתה אחת מהנשים הראשונות שהן טייסות ובעלות דרגת סגן בחיל האוויר האיטלקי.
נכון ל-2016, היא בעלת דרגת קפטן בחיל האוויר האיטלקי, וצברה למעלה מ-500 שעות טיסה על שישה סוגים של כלי טיס: T-38 טאלון, ססנה T-37, מטוסי אימון MB-339A ו-MB-339CD, מטוס התובלה SF-260 Aermacchi ו-AM-X.
נבחרה לאסטרונאוטית של סוכנות החלל האירופאית בכיתת האסטרונאוטים של 2009, וסיימה את אימוניה בנובמבר 2010.
כריסטופורטי היא פוליגלוטית: היא דוברת איטלקית, גרמנית, צרפתית, רוסית ואנגלית, ולומדת סינית.
לכריסטופורטי בת, שנולדה בנובמבר 2016.
ביוגרפיה > משימת פוטורה

ביולי 2012 הכריזה סוכנות החלל האירופאית שכריסטופורטי נבחרה למשימת שהות ארוכה בתחנת החלל הבינלאומית ב-2014, כחלק ממשלחות 42 ו-43 לתחנת החלל. היא שוגרה לחלל ב-23 בנובמבר 2014 על סויוז TMA-15M, והגיעה לתחנת החלל לאחר כ-6 שעות.
משימתה של כריסטופורטי נקראה "פוטורה". במהלך המשימה הייתה אחראית לתפעול התנתקות הATV-5 מתחנת החלל. כמו כן הייתה אחראית על שלל ניסויים מדעיים. בין תוכניות החינוך והקהילה (outreach) הייתה תוכנית של חקר פוטוסינתזה בשילוב תלמידי בית ספר. התלמידים בדקו את תהליך הפוטוסינתזה תוך חשיפת Spirulina algae לפחמן דו-חמצני. במקביל, הם למדו על תהליכי מיחזור האוויר והמים הקיימים בתחנת החלל. כריסטופורטי גם התחילה אתגר כלל-עולמי הנקרא "משימה X: התאמן כמו אסטרונאוט". תוכנית זו נמשכה 9 שבועות, ובמהלכה למדו אלפי תלמידים בגילאי 8–12 מלמעלה מ-25 מדינות איך להתאמן ולאכול בתזונה נכונה, והתאמנו במקביל לאימונים שכריסטופורטי ביצעה בתחנת החלל.
ביוגרפיה > משלחת 42 ומדע בדיוני

בלוג משלחת 42 כלל חלק מיוחד שנקרא "don't panic", ובמהלך שהותה בחלל היא הצטלמה עם מספר התייחסויות ל"מדריך הטרמפיסט לגלקסיה". באפריל 2015, בזמן שהדרגון הביאה לתחנת החלל את מכונת האספרסו החללית, היא הצטלמה לטוויטר בקופולה במדי "מסע בין כוכבים" בזמן הכנת הקפה הראשון בתחנת החלל.
ביוגרפיה > חזרה לכדור הארץ

כריסטופורטי הייתה אמורה לשהות בחלל רק עד מאי 2015, אולם כתוצאה מתקלת שיגור של חללית אספקה לתחנת החלל, חזרתה נדחתה עד ליוני 2015. היא נחתה עם החללית TMA-15 לאחר 199 ימים, 20 שעות ו-42 דקות. בכך עקפה את סוניטה ויליאמס והפכה למחזיקת שיא השהות הרציפה בחלל לנשים בחלל במשימה אחת, ובעלת השיא בשהות של משימה בחלל עבור אסטרונאוט של סוכנות החלל האירופאית.
ביוגרפיה > ביקור בישראל

בפברואר 2016 ביקרה כריסטופורטי בישראל במסגרת אירועי שבוע החלל הישראלי שנערך במלאת 13 שנה למותו של אילן רמון באסון הקולומביה. בין השאר היא השתתפה בכנס החלל הבינלאומי על שם אילן רמון במכון פישר שבהרצליה ובמצפה הכוכבים בגבעתיים.
ביוגרפיה > NEEMO 23

כריסטופורטי הייתה מפקדת משימת NEEMO מס' 23 שהייתה מתחת למים בין התאריכים 10 ביוני - 22 ביוני 2019. מטרת המשימה הייתה לבדוק טכנולוגיות לשימוש על הירח ובמשימות לחלל עמוק, תוך ביצוען מתחת למים.
ביוגרפיה > משלחת 68A

כריסטופורטי צפויה לחזור לתחנת החלל באביב 2022, והיא צפויה להיות המפקדת של תחנת החלל כחלק ממשלחת 68 לתחנה. כריסטופורטי תשוגר כחלק ממשימת Crew-4 על גבי חללית הדרגון, יחד עם קג'ל לינדגרן (אנ') ובוב היינס (אנ').
הערות שוליים

1 2  אודות סמנתה כריסטופורטי באתר משימת פוטורה של סוכנות החלל האירופאית, נובמבר 2014
↑  ביוגרפיה של סמנתה באתר סוכנות החלל האירופאית
↑  Samantha Cristoforetti gives birth to Kelsey Amal  ינואר 2017
↑  משימת פוטורה: מספרים ועובדות,13 באוקטובר 2015
↑  To boldly brew: Italian astronaut makes first espresso in space במאי 2015
↑  samantha's longer stay on space station, מאי 2015
↑  מפגשי אסטרונאוטים בשבוע החלל הישראלי 2016, 26 בינואר 2016
↑  Emily Toomey (29 ביולי 2019). "NASA Scientists and Astronauts Practice for Space Missions on the Seafloor". Smithsonian magazine. {{cite web}}:  (עזרה)
↑  ESA (31 במאי 2021). "Commanding role for ESA astronaut Samantha Cristoforetti". spaceref.com. {{cite web}}:  (עזרה)
| --- | --- |
בקרת זהויות :  PLWABN: 9810632789605606  GND: 1178577848  ICCU: LO1V431657  ISNI: 0000 0004 9814 1943  LCCN: no2021077312  MusicBrainz: a614fc0e-bdad-4908-9cf9-46446dc1643b  RERO: 02-A028298106  SUDOC: 241104246  VIAF: 9146635487841980406   WorldCat (עם VIAF): 9146635487841980406 
כריסטופורטי בקופולה מצביעה על הCRS-6 במדי מסע בין כוכבים: "יש קפה בערפילית הזו... אהה.. התכוונתי בדרגון"
פאל סילאדי

| --- | --- |
אין תמונה חופשית
 לידה:  22 בספטמבר 1914 טיסקצ'קה, הונגריה 
 פטירה:  27 בפברואר 1972 (בגיל 57) הג'ווידק, הונגריה 
 מקום קבורה:  בית הקברות פרקשרטי בבודפשט 
 תפקידים:  רופא, כירורג 
 
פאל סילאדי (במקור שוורץ, בהונגרית: Szilágyi Pál; טיסקצ'קה, 22 בספטמבר 1914 – בודפשט, 27 בפברואר 1972) היה דוקטור לרפואה (MD) יהודי-הונגרי אורתופד וכירורג של תאונות. פרופסור במרפאה האורתופדית של אוניברסיטת זמלווייס, ולאחר מכן ראש מחלקת הטראומטה. הוא השיג תוצאות יוצאות דופן בעיקר בטראומטולוגיה תנועתית. נרשמו על שמו מספר רב של פטנטים וחידושים.
קורות חייו

פאל שוורץ נולד במשפחה יהודית כבנם של הסוחר מיהאי סילאדי (שוורץ) ושל אולגה נשיץ. את לימודי הרפואה שלו בשל החוקים האנטי יהודיים, לרבות הנומרוס קלאוזוס שהגביל קבלת יהודים לאוניברסיטאות, השלים את לימודי הרפואה באוניברסיטת בולוניה בין השנים 1934 לבין 1940. בשנים 1940–1942 הוא היה מתמחה חיצוני (בשל החוק היהודי השני והחוק היהודי השלישי) בבית החולים סנט יאנוש בבודפשט, ובשנים 1942–1943 היה רופא כירורג בבית החולים בעיירה יאסברן. בשנים 1943–1944 נלקח למחנות שירות העבודה בגלל מוצאו היהודי (עבודות כפייה לגברים יהודים עבור הצבא ההונגרי). הוא שרד את השואה ובין 1945 לבין 1949, עבד ככירורג בבית החולים אישטוואן בבודפשט. בשנים 1949–1951, עבד ככירורג בקליניקה הכירורגית מס' 1 של בודפשט, במחלקה לכירורגיה, משנת 1951 היה מרצה ופרופסור במרפאה האורתופדית של אוניברסיטת זמלווייס, ולאחר מכן ראש מחלקת הטראומה. לאחר התמחותו הוא הוסמך כמנתח מומחה ב-1948, כמנתח אורתופד ב-1951 וכמנתח תאונות ב-1961. בשנת 1948 עבר את הבחינה גם ברפואת ספורט ובשנת 1950 סיים קורס באונקולוגיה. הוא השיג כאמור תוצאות יוצאות דופן בעיקר בטראומטולוגיה תנועתית. מיוחס לו ארגון המחלקה לניתוחי תאונות בקליניקה, אותה גם הוביל כמנהל המחלקה כבר מראשיתה.
הוא פרסם יותר מ-25 פרסומים בכתבי עת מקצועיים על מחקריו ועל הליכי הטיפול השמרניים והכירורגיים שלו ועל השיטות בהן השתמש והתוצאות שלהן.
אשתו הראשונה הייתה מגדה קטלין הלאס (ככל הנראה נספתה בשואה). אשתו השנייה הייתה לידיה ארז'בט פריש, איתה התחתן ב-1949 בטרזווארוש, בודפשט.
לקריאה נוספת

Adatai a Petőfi Irodalmi Múzeum katalógusában (נתוניו במאגר המוזיאון הספרותי פטפי)
Magyar életrajzi lexikon III: Kiegészítő kötet (A–Z). Főszerk. Kenyeres Ágnes. Budapest: Akadémiai. 1981. ISBN 963-05-2500-3 (לקסיקון ביוגרפי הונגרי. עורכת ראשית אגנש קניירש)
הערות שוליים

↑  "Születési bejegyzése az újkécskei (tiszakécskei) polgári születési akv. 275/1914. folyószáma alatt". נבדק ב-2021-01-10.
↑  "Halotti bejegyzése a Budapest XII. kerületi állami halotti akv. 599/1972. folyószáma alatt". נבדק ב-2021-01-10.
↑  "Elhunyt Szilágyi Pál". Magyar Nemzet. 1972-03-01. p. 6.
פיקוד החלל של חיל האוויר של ארצות הברית

| --- | --- |

 Guardians of the High Frontier
 פרטים
 כינוי:  AFSPC
 מדינה:  ארצות הברית ארצות הברית
 שיוך:  חיל האוויר של ארצות הברית
 בסיס האם:  בסיס חיל האוויר פיטרסון, קולורדו
 אירועים ותאריכים
 תקופת הפעילות:  1 בספטמבר 1982 – דצמבר 2019 (כ־37 שנים)
 נתוני היחידה
 כוח אדם:  38,000
 פיקוד
 יחידת אם:  הפיקוד האסטרטגי של ארצות הברית
 יחידות בת:  חיל האוויר ה-14 חיל האוויר ה-24
 עיטורים
 Organizational Excellence Award 
 
פיקוד החלל של חיל האוויר של ארצות הברית (באנגלית: Air Force Space Command; בקיצור: AFSPC) היה פיקוד בחיל האוויר של ארצות הברית שפעל מ-1982 עד סוף 2019. הוא היה הבסיס לכוח החלל של ארצות הברית.
המפקדה של הפיקוד שכנה בבסיס חיל האוויר פיטרסון שבקולורדו. פיקוד החלל תמך בפעולות צבאיות של ארצות הברית ברחבי העולם תוך שימוש בלוויינים, שיגורים ופעולות סייבר. הפיקוד היה חלק ממרכיבי חיל האוויר והיה כפוף לפיקוד האסטרטגי של ארצות הברית.
בפיקוד שירתו כ-38,000 איש ב-88 מיקומים ברחבי העולם.
משימה

המשימה של הפיקוד היא "לספק יכולות גמישות וזמינות בחלל ובמרחב הקיברנטי לכוחות המשותפים ולאומה".
תחומי האחראיות העיקריים של הפיקוד:
תמיכה בכוחות החלל, מעורבות בשיגור לוויינים ומטע"ד אחרים לחלל תוך שימוש בכלי שיגור שונים ותפעול הלוויינים כאשר הגיעו לחלל.
שליטה בחלל, הבטחת שימוש ידידותי בחלל באמצעות מעקב סמוי, הגנה וניתוחים שונים.
חיזוק הכוח, אספקת תחזית מזג אוויר מבוססת לוויין, תקשורת, מודיעין צבאי, התראת טילים וניווט.
סל (תיק)

סלסילת שזיפים, ציור מאת פייר דופואי (Pierre Dupuis (1610-1682
אישה נושאת סל על ראשה
סל הוא סוג של תיק היכול להיות פתוח, או לכלול גם מכסה. סלים נישאים ביד, על כתף או על שתי כתפיים באמצעות מוט או על הראש. יש סלים עם ידיות או רצועות לנשיאה על הזרועות או על הגב.
באופן מסורתי סלים נקלעו מקנים, קש, ענפים ונצרים מהצומח. אחרי המהפכה התעשייתית התחילו לקלוע, ללפף ואף לתפור סלים גם מסיבי בד, שאריות בדים, חבלים, חוטי מתכת, פלסטיק או חומרים גמישים אחרים. כיום קיימים גם סלים יצוקים מפלסטיק בצורה המדמה קליעה מחומרים טבעיים.
היסטוריה

אנשים יצרו סלים מהצמחים של סביבתם וככה בכל מקום סלים קבלו צורות או מרקמים שונים, מקומיים. תכונות הצמחייה המקומית השפיע על אופן עשיית הסל ולעיתים אנשים הסל יוצר ככל הנראה למטרות שימוש יומיומי, וכן למטרות יופי ואסתטיקה. סלים נוצרו כבר לפני 30,000 שנים, סלים עשויים מקש וענפים שהתאבנו נמצאו במקומות שונים. מעניין שעד ימינו אפשר למצוא סלים מחומרים טבעיים שמיוצרים באותו שיטות וצורות כמו הסלים העתיקים, לצד סלים מודרניים שבהם שמרו רק על הצורה העתיקה אבל יוצרים אותה מחומרים שונים.
ארכאולוגים סבורים שבמזרח התיכון השתמשו באותן שיטות אריגה ליצירת מחצלות וסלים בימי קדם.
בעת העתיקה התפתח גם הייצוג של דמות האישה הכפרית הנושאת סל על ראשה; בתקופת יוון העתיקה מקובל היה מנהג ה"קנפורוס" (Kanephoros), בו הוענק לנשים צעירות נבחרות שעוד לא נישאו, הכבוד לשאת סל ובו האביזרים המיועדים לטקסים מסורתיים של הקרבת קורבנות.
הסלים שימשו כנושא גם באמנות, ושם יש להם צורות רבות ומגוונות.,
בשנות ה-50 של המאה ה-20 הייתה שיבה לאריגה ועמה שינוי גישה לעשית סלים לא רק כמכל לאחסון ונשיאת חפצים, אלא גם כפריט אמנותי. ליצירות אמנות אלו הייתה השפעה גם על עיצובי הסלים השימושיים.
היסטוריה > מיחזור משביח

בשנים האחרונות של המאה ה-20, עם התפתחות המודעות לאיכות הסביבה, מתחילים לראות ייצור סלים - מכלים מחומרים תעשייתיים שכבר אינם בשימוש, משאריות בד, מסרטי צילום ישנים, מחבלים, מכבלי חשמל ומחוטים שונים ומשונים.
בנגב יוצרות בידואיות סלים שטוחים בדוגמאות אריגה מסורתיות על בסיס של מכיסאות רשת של מאווררים ישנים.
בתרבות > הסל כסמל או דימוי

הסל מסמל לעיתים רחם או דמות נשית.
הביטוי "סל זכויות" פירושו מכלול של זכויות המוקנות לאדם בתחום מסוים, למשל סל תרבות ארצי, סל קליטה, סל הבריאות וכדומה. סל הוא גם דימוי לעניין כללי.
סעיף "סל" בחוק הוא סעיף העוסק בטווח רחב של נושאים.
בתרבות > בתרבות היהודית

תבת משה עליה מסופר בספר שמות הייתה סל קלוע מגומא מצופה בחימר וזפת, כדי למנוע כניסת מים.
במסורת היהודית הסל מחובר לחג השבועות. בזמן המקדש, היו מביאים ביכורים בסלים, שהוענקו לכהן יחד עם הביכורים. כיום מתקיימים טקסים סמליים, הכוללים בדרך כלל את שיר הילדים סלינו על כתפינו.
סוגי סלים

כיום ניתן למצוא סוגים שונים של סלים המותאמים לשימושים מסוימים.
סלסילה - על פי רוב סל קטן מידות, עם תחתית שטוחה המאפשרת יציבות. סלסילות משמשות פחות לנשיאת חפצים, ופעמים רבות לריכוזם במקום אחד וגם למטרות נוי, להן מיוצרות סלסילות מעוצבות. לעיתים סלסילות כוללות ידית, אולם בדרך כלל לא.
סל קניות - סלים מודרניים עשויים בעיקר מפלסטיק. סל קניות כולל ידיות ותחתית שטוחה. הסל מאפשר ליקוט מוצרים בחנות תוך תנועה מאזור לאזור. בחנויות גדולות מקובל גם להעמיד לרשות הקונים סל עם גלגלים המאפשרים גרירתו בדומה לטרולי.
סל כביסה - סל גדול עם מכסה הניצב במקום קבוע ומשמש לצבירת בגדים מלוכלכים המיועדים לכביסה. הסל עשוי בדרך כלל מחומר עמיד ללחות כגון פלסטיק או נצרים, המאפשר להעמידו בחדרים בהם נוצרת לחות רבה כמו חדרי רחצה וכביסה.
סל עיתונים -סל המיועד לאחסון של עיתונים ומגזינים המאפשר להוציאם ולהכניסם לסל בקלות. סלי עיתונים בנויים בדרך כלל בצורת 'X', כאשר העיתונים מונחים בין שתי הצלעות העליונות, ושתי הצלעות התחתונות משמשות כרגליות.
סל אופניים - סל המאפשר נשיאת חפצים על גבי אופניים. קיימים שני סוגי סלי אופניים - סלים המחוברים להתקן קבוע מעל הגלגל האחורי ("סבל"), וסלים המחוברים לפני הכידון. קיימים גם סלים הנתלים על הכידון וניתנים להסרה ללא כלים. סלי אופניים עשויים בדרך כלל מכלוב מתכת פתוח, בו הסורגים מצופים בציפוי פלסטי למניעת חלודה.
סל אשפה הוא סל המיועד להשלכת פסולת. סל ניירות הוא סל המיועד להשלכה של ניירות משומשים בלבד, פעמים רבות על מנת להפרידם משאר האשפה לטובת מיחזור. סלים אלו נפוצים מאוד במשרדים, והם מאפשרים ריקון מהיר מאוד של הפסולת המשרדית שהיא בדרך כלל פסולת יבשה.
ביטוי לשון

שם את כל הביצים בסל אחד [עגה]
סל מלא ספרים
סל התרופות
ראו גם

תיק
טנא
אמנות סיבים
גברת עם סלים
מיחזור משביח לבגדים
אריגה
איחוי קליעה
לקריאה נוספת

יונית קריסטל, קליעה מדור לדור על מסורות הקליעה בארץ,פרדס,2019.
| --- | --- |
בקרת זהויות :  NLI: 987007284789205171  GND: 4165298-8  NARA: 10643146  NDL: 00576681
הערות שוליים

↑  Edward Lucie-Smith, The Beginnings, The Story of CRAFT 'The Craftsman`s Role in Society, 1981, Ithaca, New york: Cornell/Phaidon books, 1981, עמ' 23, ISBN 0-8014-1428-8. (באנגלית)
↑  Ed Rossbach, The New Basketry, THE NEW BASKERY, 1976, New York: Van Nostrand Reinhold, 1976, עמ' 8, ISBN 0-442-27055-0. (באנגלית)
↑  Crochet for the kitchen, McCall`s Crochet Treasury, 1977, New York: Simon and Schusster/ The McCall, 1976, עמ' 304, ISBN 0-671-22317-8. (באנגלית)
↑  גליה גוטמן, ‏אמנות נשים בדואית לא מה שחשבת, באתר גלובס, 26 בפברואר 2015
↑  J.E. Cirlot, תרגום: Jack sage, A Dictionary of Symbols, 1995, New York: Barnes & Noble, 1971, עמ' 23, ISBN 0-88029-702-6. (באנגלית)
↑  מנחם סוליאלי ומשה ברכוז (ע), לכסיקון מקראי, כרך ל-ת, תשכ"ה, תל אביב: דביר, תשכ"ה, עמ' 883. (בעברית)
↑  ביכורים פ"ג מ"ח
↑  מילים לוין קיפניס, לחן ידידיה אדמון, סלינו על כתפינו, באתר זמרשת, פרויקט חירום להצלת הזמר העברי המוקדם
↑  יונית קריסטל, קליעה מדור לדור – על מסורות הקליעה בארץ, באתר שימור מלאכות מסורתיות
סל עשוי מליפוף שאריות בגדים ישנים על חבל ישן
סל ניירות
עירית עמיאל

| --- | --- |
עמיאל, 2014
עמיאל, 2014
 לידה:  5 במאי 1931 צ'נסטוחובה, פולין
 פטירה:  16 בפברואר 2021 (בגיל 89) רמת גן, ישראל
 מדינה:  פולין, ישראל 
 עיסוק:  סופרת, משוררת, מתרגמת
 מקום לימודים:  האוניברסיטה הפתוחה, בית ברל
 שפות היצירה:  פולנית 
 סוגה:  פרוזה, ספרות יפה, שירה
 תקופת הפעילות:  1993–2021 (כ־28 שנים)
 
עירית עמיאל (5 במאי 1931 – 16 בפברואר 2021) הייתה סופרת, משוררת ומתרגמת ישראלית.
ביוגרפיה

עמיאל נולדה בצ'נסטוחובה בשם אירנה ליברוביץ' לליאון ונטליה ליברוביץ‘, שהיו בעלי שורשים בפורטוגל וגרמניה. משפחתה חיה בפולין ברצף מן המאה ה-15, והוריה ניהלו אורח חיים חילוני-מודרני. המשפחה ניהלה חנות בדים בשם א. ליברוביץ‘ ושות’, ובית משפחתה לשעבר עדיין נושא את ראשי התיבות של ראש המשפחה אשר בנה אותו. בשנת 1941 עברו לגטו הגדול, ממנו הצליחו הוריה להבריח אותה ב-27 בספטמבר 1942, טרם חיסולו. הוריה נרצחו במחנה ההשמדה טרבלינקה לאחר האקציה הגדולה שנערכה באותה שנה.
את שנות המלחמה עירית העבירה בזהות בדויה ושימוש בניירות אריים כוזבים שנרכשו על ידי אביה. היא חיה בשם אירנה קריסטינה איבנצ‘אק, תחילה בכפר באזור פונייטוב, ולאחר מכן יחד עם דודה, מריאן, בוורשה. בסוף מלחמת העולם השנייה חזרה לעיר הולדתה, שם למדה תקופה קצרה בתיכון Gimnazjum Żeński im. J. Słowacki. לאחר מפגש עם יצחק צוקרמן ובעזרת תנועת הבריחה החליטה להגר לישראל בסוף שנת 1945.
יחד עם קבוצת צעירים היא התחילה את מסעה ארצה שהתחיל בגדנסק, ועבר דרך מחנות עקורים ופליטים בגרמניה (ביבראך אן דר ריס), איטליה (טורינו) וקפריסין. בדצמבר 1947 הצליחה להגיע לישראל על התקוה (אוניית מעפילים), שעגנה בנמל חיפה. בתחילת דרכה בארץ היא התגוררה בקיבוץ בית השיטה ומשנת 1949 בקיבוץ פלמחים. שם הכירה את בעלה אליהו ”חוזי" עמיאל, איתו התחתנה בשנת 1953. לאחר מכן השתקעו ברמת גן.
בסוף שנות השבעים למדה פילולוגיה, היסטוריה והיסטוריה ספרותית באוניברסיטה הפתוחה. בין השנים 1981–1985 למדה לימודי תרגום בבית ברל והחלה בתרגום טקסטים ספרותיים מעברית לפולנית וההפך. בשנת 1993 סיימה לתרגם את מחברת השירים של אברמק קופלוביץ'. בשנת 2004 הוקלטו השירים על ידי חברי להקת קרח תשע והאלבום יצא בערב יום הזיכרון לשואה ולגבורה תשס"ה.
הופעת הבכורה הספרותית שלה התקיימה בשנת 1994 עם הוצאת אוסף שירים עבריים בספר ”מבחן בשואה". מהדורה בשפה הפולנית של אותו ספר פורסמה באותה שנה. ספר הפרוזה שלה, ”צרובים", יצא בפולין בשנת 1999, קיבל ביקורות נלהבות והיה מועמד לפרס הספרות היוקרתי ניקה (Nagroda Literacka Nike). גם ספרה ”נוף כפול" אשר ראה אור בשנת 2008 היה מועמד לפרס היוקרתי. עבודותיה פורסמו במהלך השנים באנגלית, גרמנית, איטלקית, הונגרית, סינית, יפנית ופורטוגזית.
בשנת 2004 התפרסם בפולין אוסף משיריו של דן פגיס אשר תורגמו על ידי עמיאל. בשנת 2008 הוזמנה להשתתף ביריד הספרים של ורשה, לצד סופרים כגון חיים חפר, אלונה פרנקל ועוד. במאי 2014 ביקרה בפעם האחרונה בצ'נסטוחובה, במסגרת הפסטיבל העירוני "Aleje tu się dzieje Festival", יחד עם בתה דיתה עמיאל רביב, והלכה יחד איתה בתחנות ילדותה. בנובמבר 2014 העניקה עיריית צ'נסטוחובה פרס הוקרה לעירית על פעילותה בתחום התרבות. בשנת 2016 הוצג במס' מקומות בפולין מחזהו של חנוך לוין, אשכבה (מחזה), אשר תורגם על ידה.
עירית עמיאל נפטרה ב-16 בפברואר 2021, והובאה למנוחות בבית העלמין קריית שאול לצד בעלה אליהו שנפטר ב-2016 .
הוצאות > בעברית

מבחן בשואה, 1994, הוצאת סער
צרובים, 2000, הוצאת כרמל
החיים שם זמני, 2017, הוצאה עצמית